[]6. โครงการดำเนินงานในอนาคต

6.1 การลงทุนจัดหาเครื่องบิน เครื่องยนต์ อุปกรณ์และอะไหล่เครื่องบิน

จากการที่บริษัทฯ
ได้นำนโยบายการลดแบบเครื่องบินและเครื่องยนต์มาใช้ตั้งแต่แผนวิสาหกิจปีงบประมาณ 2539-2543
เพื่อควบคุมค่าใช้จ่ายระยะยาว
เพื่อให้นโยบายดังกล่าวมีความต่อเนื่องและเกิดประสิทธิภาพและประสิทธิผลสูงสุด
ในแผนวิสาหกิจสำหรับปีงบประมาณ 2544-2548 นี้ จึงได้ดำเนินการต่อเนื่อง
โดยการจัดซื้อเครื่องบินเท่าที่จำเป็นเท่านั้น โดยมีแผนการจัดหาเครื่องบินประเภทต่างๆ จำนวน 5
ลำ โดยกำหนดที่จะรับมอบในช่วงระหว่างปีงบประมาณ 2544-2548 คิดเป็นเงินลงทุนทั้งสิ้น
41,638 ล้านบาท นอกจากนี้ยังมีแผนการลงทุนในค่าอุปกรณ์และอะไหล่ มูลค่ารวม 11,350
ล้านบาท ซึ่งแผนการจัดหาเครื่องบินประกอบด้วย เครื่องบินพิสัยไกล (Long Range Aircraft)
เพื่อนำไปใช้ในเส้นทางยุโรปที่เคยทำการบินด้วยเครื่องบินเอ็มดี 11
ที่มีแผนปลดออกจากฝูงบินจำนวน 4 ลำ เพื่อพัฒนาฝูงบิน ในปีงบประมาณที่บริษัทฯ
รับมอบเครื่องบินโบอิ้ง 747-400 แล้ว จำนวน 2 ลำ สำหรับเครื่องบินในส่วนที่เหลือ บริษัทฯ
กำลังอยู่ในระหว่างการวิเคราะห์เพื่อปรับแผนวิสาหกิจที่เหมาะสมและสอดคล้องกับสภาวะการณ์ทางธุรกิจต่อไป
การลงทุนตามนโยบายลดแบบเครื่องบิน จะช่วยให้บริษัทฯ ลดค่าใช้จ่ายการซ่อมบำรุงรักษา
และประหยัดงบลงทุนในส่วนที่เกี่ยวข้องกับอะไหล่เครื่องบิน อย่างไรก็ตาม บริษัทฯ
ต้องติดตามสถานการณ์ด้านเศรษฐกิจและวิเคราะห์ เพื่อปรับแผนให้ทันกับเหตุการณ์ที่เปลี่ยนแปลงไป

6.2 การลงทุนในสินทรัพย์ถาวรอื่น

เพื่อให้การบริหารงานของบริษัทฯ เป็นไปได้ด้วยความราบรื่นและให้มีประสิทธิภาพสูงสุด
และเพื่อรองรับการขยายตัวในอนาคต บริษัทฯ มีแผนการลงทุนในสินทรัพย์ถาวรอื่น ดังนี้

6.2.1 การลงทุนในสินทรัพย์ถาวรอื่นที่ใช้ในการดำเนินงาน
ซึ่งไม่รวมการลงทุนในท่าอากาศยานสุวรรณภูมิ จำนวนเงินลงทุนทั้งสิ้น 10,745 ล้านบาท

-   ด้านปฏิบัติการบิน (Flight Operation) เป็นการลงทุนในการพัฒนาด้านการบิน เครื่องมือ
    อุปกรณ์ในการฝึกและพัฒนานักบิน โดยการปรับปรุงและพัฒนาระบบต่างๆ
    ของเครื่องบินฝึกจำลองเพื่อให้ สอดคล้องกับเครื่องบินที่ใช้งานอยู่ตลอดเวลา
    และเป็นการเพิ่มขีดความสามารถของนักบินในการบินอย่างมีมาตรฐานความปลอดภัยสูงสุด
    นอกจากนี้ยังมีการลงทุนในการพัฒนาระบบอุปกรณ์การฝึก
    ลูกเรือสำหรับใช้ในการฝึกลูกเรือที่ศูนย์ฝึกอบรมลูกเรือ

-   ด้านการซ่อมบำรุง (Technical Operation)
    เป็นการลงทุนในการจัดหาเครื่องมือและอุปกรณ์ซ่อมบำรุงในโรงซ่อมบำรุงขั้นพื้นฐาน
    ศูนย์ทดลองเครื่องยนต์อากาศยาน ศูนย์ปฏิบัติการซ่อมเครื่องยนต์อากาศยาน
    และโรงซ่อมบำรุงใหญ่ทั้งที่ท่าอากาศยานสากลกรุงเทพ และโรงซ่อมใหญ่ที่อู่ตะเภา

-   ด้านการบริการลูกค้า (Customer Service) ซึ่งประกอบด้วยการบริการบนเครื่องบิน
    และการบริการภาคพื้น
    ส่วนใหญ่จะเป็นการลงทุนเพื่อทดแทนสินทรัพย์ถาวรที่เสื่อมสภาพและการนำเทคโนโลยี
    ทางคอมพิวเตอร์ที่ทันสมัยมาใช้งาน

-   ด้านการพาณิชย์ (Commercial Operation) เป็นการลงทุนทางด้านการพัฒนาระบบต่างๆ
    ให้ทันสมัย การลงทุนขยายพื้นที่การขนส่งและปรับปรุงอุปกรณ์ภาคพื้นดินในการขนถ่ายสินค้า
    และการลงทุนในโครงการพัฒนาระบบคอมพิวเตอร์และเทคโนโลยีสารสนเทศ

  []การลงทุนในสินทรัพย์ถาวรอื่นเพื่อเพิ่มประสิทธิภาพในการดำเนินงาน
  เป็นการเพิ่มผลผลิตเพื่อให้สามารถรองรับกับความเติบโตทางธุรกิจของบริษัทฯ การลงทุนต่างๆ
  จะเป็นไปตามสถานการณ์และสอดคล้องกับสภาพธุรกิจด้านการบิน

6.2.2 การลงทุนในโครงการท่าอากาศยานสุวรรณภูมิจำนวนเงินลงทุนทั้งสิ้น 14,154 ล้านบาท

ตามนโยบายภาครัฐที่ได้กำหนดให้มีการก่อสร้างท่าอากาศยานสุวรรณภูมิ ซึ่งเป็นท่าอากาศยานสากล
แห่งใหม่เพื่อเป็นท่าอากาศยานหลักของการคมนาคมขนส่งทางอากาศของประเทศ โดยจะเริ่มเปิด
ดำเนินการในปี 2547 บริษัทฯ
ได้ศึกษาการลงทุนสำหรับกิจการที่เกี่ยวเนื่องโดยตรงและกิจการสนับสนุนการบิน
เพื่อให้บริการแก่ผู้โดยสารของบริษัทฯ และสายการบินอื่นๆ โดยเป็นการลงทุนในส่วนต่างๆ ดังนี้

-   การลงทุนในพื้นที่ภายในอาคารผู้โดยสาร
    ประกอบด้วยสำนักงานและหน่วยงานการบริการผู้โดยสารภายในอาคารผู้โดยสาร
    (Terminal) หน่วยงานปฏิบัติการบิน สำนักงานขายตั๋ว และอื่นๆ
    ที่จำเป็นต้องมีรองรับในอาคารผู้โดยสาร

-   การลงทุนในพื้นที่ภายนอกอาคารผู้โดยสารภายในบริเวณท่าอากาศยาน โดยบริษัทฯ
    จะเช่าพื้นที่ว่างเปล่าภายในท่าอากาศยาน โดยทำการก่อสร้างอาคารโภชนาการ
    อาคารการบริการภาคพื้นและ ลานจอด อาคารฝ่ายช่าง และอาคารคลังสินค้า

-   การลงทุนในระบบเทคโนโลยีสารสนเทศ

  ความล่าช้าของโครงการดังกล่าว อาจมีผลให้บริษัทฯ มีระยะเวลาในการดำเนินงานอันจำกัด
  อาจทำให้บริษัทไม่สามารถดำเนินทันการเปิดใช้สนามบินได้ แต่บริษัทฯ
  ได้มีการเตรียมแผนการรองรับสถานการณ์ดังกล่าว เพื่อให้สามารถดำเนินการทันกำหนดเวลา

  โครงการดำเนินงานดังกล่าวเป็นไปตามแผนวิสาหกิจของบริษัทฯ สำหรับระยะเวลา 5 ปี
  ข้างหน้า ตั้งแต่ปีงบประมาณ 2544-2548 ในขณะนี้ บริษัทฯ
  อยู่ระหว่างทบทวนปรับแผนรัฐวิสาหกิจใหม่
  เพื่อให้เหมาะสมและสอดคล้องกับสภาวะการณ์ทางธุรกิจการบินที่มีการเปลี่ยนแปลงอย่างรวดเร็ว
  เป็นการปรับแผนและวางกลยุทธ์ เพื่อให้สามารถดำเนินงานให้เท่าทันกับสถานการณ์
  และมีประสิทธิภาพสูงสุดในการแข่งขัน